Suid Afrikaanse Nuus Thread - Page 176 - Stormfront
09-05-2007, 03:33 AM #1751
Motoriste moet bedag op diefstal wees
Die polisie op Kroonstad wil veral vir motoriste ernstig vra om te let op diefstal uit voertuie in veral Cross- (van Ackersmans af tot by Absa), Reitz- (van Shoe City af tot by Manny’s), Oranje- (van Sonama-slaghuis af tot ACT Computers) en Buitekantstraat (van Manny’s af tot waar dit in Presidentstraat eindig), die Checkers-sentrum, Pick ’n Pay-sentrum in Truterstraat en ook die Panorama Plaza.
Mense word versoek om nie selfone, handsakke, beursies, skootrekenaars, aktetasse en enige pakkies sigbaar in hul motors te los nie.
Volgens die polisie is veral die gebied rondom Ackermans en Woolworths geteiken om hier by voertuie in te breek en waardevolle artikels te buit.
’n Paar voorvalle is reeds aangemeld waar die items sommer deur ’n oop venster geneem is of die deure nie gesluit was nie. In sommige gevalle is die deur sommer in die ry oopgemaak en artikels gegryp.
Motoriste word gevra om alle deure te sluit en ruite toe te maak en alle eiendom wat nie benodig word nie in die bagasieruim toe te sluit.
Moet selfs nie ’n kans waag om net vinnig ’n onderneming binne te gaan en items in die voertuig te los nie. Dit neem ’n inbreker minder as vyf minute om in ’n voertuig in te breek. Die oomblik dat ’n motoris stilhou en goedere in die voertuig los, is hy of sy reeds geteiken.
Vir meer inligting oor hoe om bewus van misdaad te word bel insp. Marisa Parsons of insp. Karlien Jansen by 056-216-5511. Die polisie kan ook by 10111 gebel word.
09-06-2007, 04:14 AM #1752
'Jy beskerm 'n dief!' - toe word hy uitgejaag
Kaapstad. – Die laaste meganisme wat dr. Manto Tshabalala-Msimang verplig om verantwoording te doen oor beweerde diefstal is gister verwyder toe ’n parlementêre vraag aan haar onttrek is.
’n Onverbiddelike me. Baleka Mbete, speaker van die Nasionale Vergadering (NV), het mnr. Mike Waters, die DA se woordvoerder oor gesondheid, gistermiddag uit die parlement gejaag toe hy wou uitvind waarom sy ’n vraag aan Tshabalala-Msimang, minister van gesondheid, onttrek het.
“Dit is besig om ’n klug te word . . . jy beskerm ’n dief!” was sy laaste woorde voordat hy die huis verlaat het en deur die parlement se ampswag tot buite die gebou vergesel is.
Waters het kort voor die begin van ’n vraag-en-antwoordsessie in die parlement ’n faks van Mbete se kantoor ontvang waarin sy hom meedeel vraag nommer 254 aan Tshabalala-Msimang is buite orde.
Dié vraag lui: “Is minister Manto Tshabalala-Msimang in 1976 aan diefstal skuldig bevind terwyl sy in diens van ’n hospitaal in Botswana was en is dié inligting aan pres. Thabo Mbeki oorgedra toe sy in haar portefeulje aangestel is?”
Volgens die speaker se oordeel oortree Waters parlementêre reël 63 deur die gebruik van “beledigende en onbehoorlike taal” in sy vraag.
Toe Waters op by Mbete wou weet watter deel van sy vraag buite orde is, het Mbete gesê: “Dit het betrekking op die minister se integriteit. Aantygings van dié aard kan deur ’n behoorlik gemotiveerde substantiewe mosie gebring word.”
Waters is deur ANC-LP’s, insluitend me. Geraldine Fraser-Moleketi, minister van staatsdiens en administrasie, en me. Lindiwe Hendricks, minister van waterwese en bosbou, stilgeskreeu toe hy verder wou weet presies watter woorde in sy vraag onaanvaarbaar is.
Mbete het teruggekap na hom, mnr. Ian Davidson, DA-hoofsweep en mnr. Tertius Delport, DA-LP, toe hulle ook duidelikheid oor die saak wou kry.
Tshabalala-Msimang het aanvanklik ongeërg gelyk en gesit en notas maak en het eers opgekyk en geglimlag toe Mbete Waters uitgejaag het.
Me. Nozizwe Madlala-Routledge, afgedankte adjunkminister van gesondheid, het belangstellend toegekyk.
“Ek gaan nie oor die kwessie debatvoer nie! Agbare Waters, verlaat asseblief die huis!” was die laaste wat Mbete oor die saak gesê het.
’n Ontstelde Waters het later gesê dit is kommerwekkend “dat die ANC dit regkry om so vraag te laat verwyder”.
“Die magsmisbruik in die parlement is skokkend. Kans om die uitvoerende gesag te ondervra, is baie min en in hierdie geval het die parlement die laaste kans wat ons het om antwoorde te kry, weggeneem.”
Hy verwerp Mbete se besluit en meen “die parlement se oorsigrol word met die mate van vooroordeel wat bestaan daagliks gedegradeer”.
Tshabalala-Msimang het al telkemale geweier om kommentaar oor die saak te lewer.
Talle navrae die afgelope paar weke na haar woordvoerder en die president se kantoor was onsuksesvol.
09-07-2007, 03:23 AM #1753
Honde-eenheid vang Nigeriër op dwelmklag
’n 32-jarige Nigeriër is op ’n klag van die besit van dwelms in hegtenis geneem nadat die polisie se honde-eenheid gister op twee woonstelle in Sunny*side, Pretoria, toegeslaan het.
Insp. Leonard de Jager van die honde-eenheid het gesê hulle het inligting gekry oor Nigeriërs wat dwelms verkoop en vroue as prostitute gebruik.
Daar is eers op ’n woonstel op die derde verdieping van die Unity House-kompleks op die hoek van Park- en Leydsstraat toegeslaan. Daar is niks hiér gevind nie.
“Ons het gisteraand (eergisteraand) die inligting gekry en vanoggend (gisteroggend) was die Nigeriërs weg,” het De Jager gesê. “Die woonstel was leeg. ’n Mens kan sien hulle het vinnig ontruim.”
In die parkeerterrein van die Tambotiewoonstelle in Leydsstraat het die polisie ’n wit Golf gekry wat hulle al lank soek.
Dié Golf het koeëlgate in wat dalk met dwelms verband hou, het De Jager gesê.
Dis ook hier waar hulle die Nigeriër met half moon-kokaïen in sy besit gearresteer het.
Volgens De Jager is klere in die motor gevind – dié van die woonstel se vorige inwoner.
Die polisie is toe na ’n woonstel op die sewende verdieping waar hulle twee prostitute gekry het.
Beeld het verneem dié prostitute is eergisteraand aangerand en toe beveel om dit wat hulle nodig het, bymekaar te kry voordat hulle na die Tambotie-woonstelle geneem is.
Die woonstel is omgekeer, maar niks is gevind nie.
De Jager het gesê die polisie volg nog inligting op.
09-07-2007, 03:26 AM #1754
‘Mbeki, tree nou op teen misdaad!’
Die vrou van Gauteng se premier is een van twee ondertekenaars van ’n ope brief waarin pres. Thabo Mbeki erg oor die misdaadvlakke in die land gekasty word.
“Pres. Thabo Mbeki het ons in die steek gelaat wanneer dit kom by regeringsoptrede om die onaanvaarbare hoë vlakke van misdaad in Suid-Afrika aan te pak,” het die Businesswomen’s Association gister in ’n ope brief aan die president gesê.
Dié brief is onderteken deur me. Wendy Luhabe, vrou van mnr. Mbhazima Shilowa, premier van Gauteng en me. Basetsana Kumalo, voormalige Mej. Suid-Afrika en deesdae eienaar van ’n TV-produksiemaatskappy. Luhabe is ook die Universiteit van Johannesburg se kanselier.
Die sakevroue skryf vroue van verskillende agtergronde het hulle gevra om die brief aan Mbeki te stuur.
Hulle sê Suid-Afrika is een van die gevaarlikste lande ter wêreld om in te leef en het die hoogste syfer van geweldmisdade.
“Misdadigers hou ons as gyselaars, ons lewe in vrees. Ons kinders word blootgestel aan traumatiese gebeure, hulle word daagliks ontvoer, verkrag en vermoor. Elke minuut van die dag moet vroue, kinders, individue, gesinne en organisasies geweldenaars se wreedheid beleef.”
Die feit dat Suid-Afrika die tweede hoogste moordsyfer het, is vir hulle ’n groot bron van kommer. In die land met sy 47 miljoen inwoners, word sowat 200 00 jaarliks vermoor.
“Te veel van ons was al die slagoffer van sinlose geweld en dit is besig om die siel van ons nasie te verwoes.”
Die impak wat misdaad op die toerismebedryf het, word ook in die brief beklemtoon. Toerisme het verlede jaar R42 miljard vir die land geïn, maar R46 miljard is aan private veiligheid bestee.
“Duidelik is daar iets fout met hierdie prentjie. Inderdaad is dit ’n hartseerdag vir Suid-Afrika as die situasie só kon handuit ruk.”
Die vroue sê ook alle burgers wil hul land terug hê.
Die land is demokraties, maar vryheid het verlore gegaan.
“Ons vra met respek daadwerklike optrede en gepaste optrede van die regering.
“Ons weier om apartheid se ongeregtighede vir misdaad te verruil. Dít is nie ’n opsie nie.
“Doen iets, pres. Mbeki. Ons nasie bloei!”
Dié vroue wil ook die 350 000 handtekeninge wat met die teenmisdaadveldtog deur sekere van Media24 se tydskrifte gedryf is, persoonlik aan Mbeki oorhandig.
09-07-2007, 10:53 AM #1755
Oorlewingstryd van klein baba
Luke van Zyl, 'n babaseuntjie wat drie en 'n half maande te vroeg gebore is, voer die afgelope maand 'n verbete lewenstryd in die Johannesburg Algemene Hospitaal nadat sy ma, mej. Louise Grobler (31), 15 minute na sy geboorte op die operasietafel gesterf het.
Die pa van die baba, mnr. Brandt van Zyl van Meyerton, voer 'n stryd van sy eie om die seuntjie, wat slegs 660 gram weeg, 'n kans op lewe te gee. 'Ek verkoop op die oomblik kerse wat ek self vervaardig om die daaglikse rekening van R300 by die hospitaal te betaal, sodat die masjiene wat my kindjie aan die lewe hou, nie afgeskakel word nie,' sê die voormalige vervoerkontrakteur. Mej. Grobler, ook die ma van mnr. Van Zyl se oudste seun, Brendon (7), het op vyf en 'n half maande aan erge pre-eklampsie ('n kombinasie van hoë bloeddruk en swelling) begin ly. 'Louise kon op die einde nie meer loop nie en sy is op 29 Julie in die Kopanong-hospitaal in Vereeniging opgeneem,' sê mnr. Van Zyl. 'Die dokter het besluit om 'n induksie te doen maar drie dae later was sy steeds nie in kraam nie en sy het baie pyn verduur,' sê mnr. Van Zyl. Voordat sy op 1 Augustus teater toe is vir 'n noodkeisersnee het Louise mnr. Van Zyl laat belowe dat hy na hul babatjie sal kyk as iets met haar sou gebeur. In die teater het dokters gesien dat die vrugwater groen van kleur was - 'n teken van fetale nood. Terwyl die dokters inderhaas die geknoopte naelstring gesny het, het Louise se hart gaan staan.
'Die dokters het daarin geslaag om haar hart weer aan die gang te kry, maar tien minute later het dit weer gaan staan en hierdie keer kon die dokters haar nie red nie. Sy het nie eers die voorreg gehad om met ons babatjie kennis te maak nie,' sê 'n hartseer mnr. Van Zyl. Drie dae na sy geboorte is klein Luke na die Johannesburg Algemene Hospitaal oorgeplaas, waar die Neonatale Intensiewe sorgeenheid beter ingerig is vir vroeggebore babas. Die klein vegtertjie moes intussen ook 'n breuk-operasie ondergaan en 'n verdere terugslag het gevolg toe hy Maandagnag vier geringe hartaanvalle gehad het. 'Die dokters reken dat sy oorlewingskanse gering is en as dit die Here se wil is om hom te vat, sal ek berus. Maar terwyl hy asemhaal, sal ek aanhou baklei en kerse verkoop om die hospitaal te betaal en die masjiene aangeskakel te hou. Ek het Louise belowe,' sê hy.
09-10-2007, 01:49 AM #1756
Zille wil polisie dagvaar ná haar arrestasie
Kaapstad. – Me. Helen Zille, DA-leier en burgemeester van Kaapstad, verskyn môre in die Mitchells Plain-landdroshof nadat sy gister weens ’n optog teen dwelms in hegtenis geneem is.
Enkele ure ná haar vrylating uit die Mitchells Plain-polisiekantoor het die waarnemende premier en LUR vir gemeenskapsveiligheid, mnr. Leonard Ramatlakane, Zille in ’n woedende verklaring daarvan beskuldig dat sy die wet oortree in ’n strewe om steun te werf.
Volgens hom het Zille aan die Padlac-protesoptog teen dwelms deelgeneem in haar hoedanigheid as DA-leier. “Sy glo sy het die reg om die wet te oortree as DA-leier eerder as om die verantwoordelikhede van die burgemeestersamp te eerbiedig.”
Zille en moulana Armien Maker, ’n protesleier, is ingevolge die Wet op die Regulering van Byeenkomste in hegtenis geneem en by die Mitchells Plain-polisiekantoor aangehou. Sy is kort ná 20:00 vrygelaat, maar Maker is oornag in die polisieselle aangehou.
Zille dreig om die polisie te dagvaar weens onwettige inhegtenisneming en kwaadwillige vervolging.
“Dit laat my terugdink aan die donker dae van apartheid,” het ’n ontstoke Zille aan ondersteuners by die DA-kantore in Mitchells Plain gesê.
“Ons het niks verkeerds gedoen nie. Dis ’n komplot.”
Volgens haar is daar beslis politieke ondertone, maar sy wou nie daarop uitbrei nie.
Volgens Ramatlakane is Zille telkemale gewaarsku oor haar verbintenis met “gevaarlike mense, wat in die verlede gesê het hulle sal stedelike terreur gebruik in hul stryd teen bendes en dwelms. Dié (gevaarlike) karakters het hul eie agenda en gebruik die burgemeester om die wet te oortree. Sy moet van beter weet”.
Volgens die polisie het die organiseerders van die optog een van die dertien voorwaardes wat die byeenkoms wettig maak, oortree.
Een van dié voorwaardes was dat die eiendom van vermeende dwelmhandelaars nie betree word nie. Enige memorandums van die betogers moes in ’n posbus gegooi word.
Zille het omstreeks 16:00 aan die deur van die huis van ’n vermeende dwelmhandelaar in Woodlands geklop. Maker is kort daarna in hegtenis geneem.
Volgens Zille is sy na die polisiekantoor nadat nog betogers in hegtenis geneem is. Ramatlakane beweer die daaropvolgende byeenkoms van sowat 100 mense buite die polisiekantoor was onwettig.
“Toe ek in die aanklagkantoor kom, sê die polisie ek moet uitgaan, want ek is nie in hegtenis nie. Toe ek buite kom, sê hulle ek moet weer ingaan, want nou is ek in hegtenis.”
Tydens Zille se aanhouding in die polisiekantoor het ’n gespanne atmosfeer buite geheers. ’n Skare van sowat 100 mense het buite saamgedrom.
Onder hulle was die onderburgemeester, me. Charlotte Williams, en mnr. Martin Fienies, burgemeesterskomiteelid vir gesondheid.
09-10-2007, 01:58 AM #1757
Veteraanboer in Zim vlug na SA weens intimidasie
Harare. – Mev. Margaret Joubert, die wit veteraanboer wat haar plaas weens intimidasie deur die Zimbabwiese polisie verlaat het, het uiteindelik die aftog geblaas.
Joubert het besluit om Suid-Afrika toe te vlug nadat verskeie hofbevele nie die intimidasie kon stopsit nie. Haar man, Dave, is reeds vyf jaar gelede, op die hoogtepunt van die plaasinvalle, gedwing om Zimbabwe vir Suid-Afrika te verruil nadat hy wreed aangeval ís.
Polisiebeamptes het al verskeie kere Portwe Estates in die Bubi-distrik, die Jouberts se plaas, beset en werkers met gewere gedwing om die eiendom te verlaat. In Julie het hulle op die plaas toegeslaan met vragmotors vol gewapende polisielede en op eiendom – waaronder twee voertuie, rekenaars, en jaggewere – beslag gelê.
Die polisie het hooggeregshofbevele dat hulle moet ophou om die Joubert-familie te teister, verontagsaam. Die laaste keer was op 16 Augustus toe regter Nicholas Ndou die polisie opdrag gegee het om die plaas te verlaat en al die gekonfiskeerde eiendom terug te gee.
Mev. Joubert en haar sieklike ma is in Julie ’n 30-minute-spertyd gegee om hul plaas te verlaat. Hulle het gevlug en eers op ’n buurplaas en toe op die plaas van ’n vriend in Mashonaland-wes, Brian Dolphin, gaan skuil.
Volgens Dolphin het Joubert deurgaans arres- en doodsdreigemente ontvang.
09-10-2007, 02:02 AM #1758
Skote klap in casino toe rowers toeslaan
Chaos het gisteroggend vroeg in die stampvol Carnival City-casino naby Brakpan uitgebars toe ’n groep van sowat 15 swaar gewapende rowers die casino beroof het.
Verskeie skote is binne die casino geskiet en een van die gaste is in die hand getref. ’n Werknemer is met ’n pistool deur die gesig geslaan.
Twee polisielede wat die groep rowers by die perseel se hek wou voorkeer, is óók geskiet en al 15 die rowers het met ’n onbekende bedrag geld weggekom.
Volgens supt. Eugene Opperman, polisiewoordvoerder, het die groep mans omstreeks 00:30 met AK47’s en handwapens by die hoofingang van die casino ingestorm.
Die ongewapende veiligheidswagte by die deur is oorval en die geld is van die tellers geroof.
Volgens mnr. Martin Wilkens, ’n ketelmaker van Springs wat saam met sy vriende in die SuperSport-kroeg gekuier het, het die casino in ’n “malhuis” ontaard toe die koeëls begin klap het.
“Ek het twee of drie skote gehoor, toe begin almal hardloop. Van daar af het die skote net nie opgehou nie,” het hy gesê.
Wilkens sê hy was teen gister nog “ ’n bietjie shaky” ná dié ervaring.
“Ek sal nooit in my lewe weer so iets wil deurgaan nie. Skote klap om jou, ruite breek oral en jy weet nie wat aangaan nie.”
Volgens me. René Matthee, wat in dieselfde kroeg gekuier het toe die skietery losgebars het, het almal in die gebou geskree en begin rondhardloop nadat die eerste skote geklap het.
“Die sekuriteit het die hardste van almal geskree en weggehardloop,” het sy gesê.
“Ons het maar net agter hulle aangehardloop. Daar was geen skarebeheer nie.”
Volgens Matthee het almal wat in die SuperSport-kroeg gekuier het na buite gestorm, maar toe hulle buite kom, was daar ’n skietery aan die gang en het hulle weer na binne die casino teruggekeer.
“Toe ons binnekom, toe skiet hulle weer dáár,” het sy gesê.
Die meeste van die mense in die casino het toe glo in die SuperSport-kroeg, waar ’n venster uitgeskiet is, bymekaar gekom totdat die skietery bedaar het. Die gaste is eers teen omstreeks 04:00 toegelaat om die perseel te verlaat.
Volgens mnr. Riaan van Rooyen, Carnival City se bestuurder, het die casino die polisie onmiddellik ontbied toe hulle besef het wat aangaan.
“Die polisie van Brakpan, Springs, Boksburg en Benoni was binne agt minute op die toneel en het die perseel omsingel,” het hy gesê.
Volgens hom ondersoek die polisie die saak en sal daar na die veiligheid van die casino gekyk word.
Volgens Opperman is niemand nog aangekeer nie, maar die twee voertuie wat die groep gebruik het, is in Rondebult in Boksburg teruggevind.
“Ons volg sekere leidrade op en hopelik is dit positief en kan ons binnekort verdagtes arresteer,” het hy gesê.
09-10-2007, 02:06 AM #1759
Londen - Maddie se pa: ‘Dit was nie ons’
Londen. – “Ons was nie betrokke by die verdwyning van ons lieflike dogter Madeleine nie.”
Dít was die woorde van mnr. Gerry McCann, pa van die vierjarige Madeleine wat vier maande gelede in Portugal verdwyn het, toe hy, sy vrou Kate en hul tweelingseun en -dogter gistermiddag in Engeland aangekom het.
Hulle het na hul huis in Rothley, Leicestershire, teruggekeer nadat hulle die naweek formeel deur die Portugese polisie as verdagtes in haar verdwyning genoem is.
Die McCann-ouers is verdagtes nadat daar glo tekens van bloed gekry is in die huurmotor wat hulle 25 dae ná hul dogter se verdwyning gehuur het.
Daar word ook beweer dat snuffelhonde die reuk van ’n lyk in hul huurwoonstel en spesifiek op mev. McCann se klere en Bybel, en Madeleine se gunsteling-speelding gekry het.
Die Britse meisie is op 3 Mei, dae voor haar vierde verjaardag, glo uit ’n vakansiewoonstel in Algarve, Praia da Luz in Portugal, ontvoer toe haar ouers haar en hul 18 maande oue tweeling alleen gelaat en in ’n nabygeleë tapaskroeg gaan eet het.
By hul aankoms gister op die East Midlands-lughawe het mnr. McCann gesê dat hulle terugkeer soos hulle vroeër beplan het sodat hul tweeling, Sean en Amelie, ’n normale lewe in hul eie land kan lei.
Hul terugkeer beteken egter nie dat hulle hul soektog na hul dogter staak nie.
“As ouers kan ons nie ophou om na ons dogter te soek totdat ons weet wat gebeur het nie. Ons moet alles doen om haar te kry.”
Die ondersoek kan glo tot ’n jaar duur en die McCanns kan enige tyd gevra word om na Portugal terug te keer. Die paartjie is nog nie formeel aangekla nie en geen reisbeperkings is teen hulle ingestel nie.
In ’n onderhoud met News of the World het mnr. McCann gesê hulle het nié hul dogter vermoor nie. “Ons het gedink ons beleef ons ergste nagmerrie, maar nou word dit net erger en erger.”
Hoewel hy vol vertroue is dat daar geen bewyse is om hom of sy vrou met die moontlike moord te verbind nie, het hy gesê gebeure laat hom beangs.
Mev. McCann het voordat sy as verdagte genoem is aan die Sunday Mirror vertel die polisie wou hê sy moes lieg.
“Die polisie wil nie ’n moord in Portugal hê met al die publisiteit nie omdat hulle nie wette oor pedofiele het nie, so hulle blameer ons.”
Sy het gesê hulle wil hê sy moet beken dat Madeleine ’n ongeluk gehad het en dat sy paniekerig geraak het, die lyk vir ’n maand in ’n sak weggesteek en toe met die gehuurde motor daarvan ontslae geraak het.
09-10-2007, 02:13 AM #1760
KAMPVEGTER: Rolstoel-man kry weer toegang tot Shoprite
KAMPVEGTER het ’n klagte ontvang oor ’n paal wat toegang tot winkels vir kliënte in rolstoele bemoeilik het, en ondersoek ingestel.
Mnr. J. M. Basson van Parowpark skryf hy doen gereeld inkopies by Shoprite in Elsiesrivier en koop sedert 1979 by dié groep.
Hy sê hy het tot verlede jaar geen rede gehad om te kla nie.
“Ek het egter tot my ontsteltenis gesien die hoofingang is heeltemaal ontoeganklik gemaak deurdat ’n hek waardeur ek die winkel kon binnegaan, met ’n ysterpaal vervang is,” skryf Basson.
Basson sê dit is moeilik vir die persoon wat sy rolstoel stoot om by die personeelingang te draai.
“Dit gee ’n groot gesukkel af vir die persoon wat my stoel stoot, en is ook moeite vir die personeel wat soms moet help,” skryf hy. Basson sê dit is vir hom ’n vernedering en ’n verleentheid. Hy wou weet of Shoprite nie weer ’n hek kon installeer nie. Nadat hy geen antwoord van Shoprite ontvang het nie, het hy Kampvegter genader om vir hom antwoorde te kry.
Die terugvoering van Shoprite wys die paal het die hek by die ingang van die winkel slegs tydelik vervang.
Kampvegter het van ’n Shoprite-groepwoordvoerder gehoor wat namens die supermarkgroep om verskoning gevra het vir die ongerief wat Basson en ander klante verduur het weens die tydelike maatreëls wat by die Elsiesrivier-tak ingestel is nadat die hek by die ingang onklaar geraak het.
Volgens Shoprite het Basson steeds vrye toegang tot die winkel gehad deurdat die personeel se hek vir hom oopgemaak is.
“Nadat die (ander) hek onklaar geraak het, is dit tydelik met ’n paal vervang, maar ’n nuwe hek is intussen weer aangebring wat vrye toegang bied aan kliënte in rolstoele.”
Luidens die terugvoering stel dié supermarkgroep ’n hoë premie op die gerief van al sy kliënte. “Ons vertrou mnr. Basson geniet reeds weer ’n gerieflike inkopie-ervaring by Shoprite in Elsies*rivier.”
. Mnr. Russell Vollmer, direkteur van CapeAble, het gesê dit is betreurenswaardig dat die regte van gestremde persone nie altyd gerespekteer word nie. Hy het gesê dit is goed dat Basson sy probleem oor Shoprite met ’n oplossing benader het.
Page generated in 0.88105 seconds with 12 queries